### NÁrodná rada sLOVENSKEJ REPUBLIKY

### VI. volebné obdobie

**návrh**

**ZÁKON**

**z ..................2015,**

**ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl.I**

Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení zákona č. 353/2005 Z.z., zákona č. 520/2005 Z.z., zákona č. 198/2007 Z.z., zákona č. 209/2007 Z.z., zákona č. 270/2008 Z.z., zákona č. 477/2008 Z.z, zákona č. 552/2008 Z.z., zákona č. 276/2009 Z.z., zákona č. 492/2009 Z.z., zákona č. 224/2010 Z.z, zákona č. 130/2011 Z.z., zákona č. 348/2011 Z.z. a zákona č. 305/2013 Z.z. sa mení a dopĺňa takto:

1. V § 28 odsek 3 znie:

„(3) Ak veriteľ doručí správcovi prihlášku neskôr, na prihlášku sa neprihliada.“.

2. V § 32 sa vloží nový odsek 21, ktorý znie:

„(21) Zo zistených pohľadávok správca vypočíta percento zabezpečených pohľadávok a toto percento zverejní vo Obchodnom vestníku.“.

3. V § 35 ods.4 prvá veta znie: „(4) Ak súd nerozhodol inak, právo hlasovať na schôdzi veriteľov má veriteľ, ktorého pohľadávka je v čase konania schôdze veriteľov zistená čo do právneho dôvodu a vymáhateľnosti; počet hlasov veriteľa sa vypočíta takto: výška zistenej pohľadávky v eurách sa vynásobí podielom výšky zistenej pohľadávky veriteľa k výške základu dane z príjmov veriteľa x) v zdaňovacom období, ktoré predchádzalo rok, v ktorom sa nezabezpečená pohľadávka veriteľa stala splatnou a tento súčin zaokrúhlený na celé číslo nahor je počet hlasov veriteľa.“.

4. V § 69 písmená b) a c) znejú:

„b) časť výťažku zo speňaženia majetku tvoriaceho oddelenú podstatu zabezpečeného veriteľa vo výške percenta zabezpečených pohľadávok podľa § 32 ods.21,

c) časť výťažku zo speňaženia majetku pôvodne zabezpečujúceho pohľadávku zabezpečeného veriteľa, ktorý zvýšil po uspokojení alebo zabezpečení uspokojenia (§ 70 ods.2 písm. d) pohľadávok zabezpečených zabezpečovacími právami, ktoré boli na majetku pred jeho speňažením v poradí rozhodujúcom na ich uspokojenie pred zabezpečovacím právom zabezpečeného veriteľa vo výške percenta zabezpečených pohľadávok podľa § 32 ods. 21.“.

5. § 71 vrátane nadpisu znie:

„§ 71

Oddelená podstata pri zabezpečovacom práve vzťahujúcom sa na podnik

Ak pohľadávka zabezpečeného veriteľa je zabezpečená zabezpečovacím právom vzťahujúcim sa na podnik, oddelenú podstatu zabezpečeného veriteľa tvoria veci, práva a iné majetkové hodnoty patriace podniku, ako aj časť výťažkov zo speňaženia týchto vecí, práv a iných majetkových hodnôt vo výške percenta zabezpečených pohľadávok podľa § 32 ods. 21, ak netvoria oddelenú podstatu iného zabezpečeného veriteľa.“.

6. V § 95 sa vloží nový odsek 2, ktorý znie:

„(2) Nezabezpečené pohľadávky sa uspokoja podľa odseku 1 v poradí podľa podielu výšky nezabezpečenej pohľadávky k výške základu dane z príjmov veriteľa x) v zdaňovacom období, ktoré predchádzalo rok, v ktorom sa nezabezpečená pohľadávka veriteľa stala splatnou, a to tak, že čím vyšší je tento podiel, tým skôr sa uspokojí.“.

Poznámka pod čiarou k odkazu x) znie:

„x) § 14 a § 17 až 29 zákona č. 595/2003 Z.z. v znení neskorších predpisov.“.

Doterajšie odseky 2 a 3 sa označia ako odseky 3 a 4.

**Čl.II**

Tento zákon nadobúda účinnosť 1.januára 2016.